Predkladacia správa
Predmetom tohto materiálu je návrh na vypovedanie Dohovoru vypracovaného na základe článku K.3 Zmluvy o Európskej únii, o zriadení Európskeho policajného úradu (ďalej len „Dohovor o Europole“) a jeho dodatkových protokolov, a to:
•	Protokolu vypracovaného na základe článku K.3 Zmluvy o Európskej únii a článku 41 ods. 3 Dohovoru o Europole o výsadách a imunitách Europolu, členov jeho orgánov, zástupcov riaditeľa a zamestnancov Europolu zo dňa 19. júna 1997 (ďalej len „Protokol o výsadách a imunitách“),
•	Protokolu vypracovaného na základe článku K.3 Zmluvy o Európskej únii o interpretácii Dohovoru o Europole Súdnym dvorom Európskych spoločenstiev formou predbežných rozhodnutí zo dňa 23. júla 1996 (ďalej len „Protokol o interpretácii Dohovoru o Europole“),
•	Protokolu vypracovaného na základe článku 43 ods. 1 Dohovoru o Europole pozmeňujúceho článok 2 a prílohe Dohovoru o Europole zo dňa 30. novembra 2000 (ďalej len „Protokol o praní špinavých peňazí“),
•	Protokolu, ktorým sa mení a dopĺňa Dohovor o Europole a Protokol o výsadách a imunitách Europolu, členov jeho orgánov, zástupcov riaditeľa a zamestnancov Europolu zo dňa  28. novembra 2002 (ďalej len „Protokol o vyšetrovacích tímoch“),
•	Protokolu vypracovaného na základe článku 43 ods. 1 Dohovoru o Europole, ktorým sa mení a dopĺňa uvedený dohovor zo dňa 27. novembra 2003 (ďalej len „Protokol o zmene a doplnení Dohovoru o Europole“).
Dohovor o Europole predstavuje základ pre spoluprácu bezpečnostných orgánov členských štátov EU, najmä pre výmenu informácií medzi nimi. Na základe tohto dohovoru bol zriadený Európsky policajný úrad (Europol). Dohovor o Europole upravuje mandát Europolu, jeho štruktúru; stanovuje pravidlá pre spoluprácu medzi Europolom a členskými štátmi vrátane ochrany výmeny osobných údajov a utajovaných skutočností.
Od začiatku roku 2006 prebiehali na rôznych úrovniach v rámci EU diskusie o budúcnosti Europolu; prejavil sa najmä záujem členských štátov na zmene a fungovaní Europolu. Návrhy na zmeny v činnosti Europolu boli široko diskutované a týkali sa hlavne zmeny mandátu Europolu, spôsobu financovania Europolu (financovanie Europolu prostredníctvom rozpočtu ES/EU), zaistenia flexibility pri spracúvaní osobných údajov za dodržiavania štandardov ich ochrany a pod., pričom väčšina zo zmien predpokladala zmenu v právnej úprave činnosti Europolu. V tejto súvislosti bolo začaté prejednávanie otázky nahradenia Dohovoru o Europole rozhodnutím Rady podľa článku 34 ods. 2 písm. c) Zmluvy o Európskej únii. Dôvodom pre túto zmenu bola najmä snaha zlepšiť fungovanie Europolu, pričom bolo žiadajúce umožniť rýchlejšie zmeny základného dokumentu s ohľadom na meniace sa potreby členských štátov. 
Diskusia o budúcnosti Europolu vyústila v prijatí záverov Rady ministrov z 5. decembra 2006. Záver Rady č. 4 o budúcnosti Europolu (dok. č. 16831/06) sa týkal nahradenia Dohovoru o Europole, resp. všeobecnej zmluvnej úpravy zakotvujúcej problematiku Europolu, rozhodnutím Rady, a to za predpokladu zlepšenia operatívneho a administratívneho fungovania Europolu. Záver Rady č. 5 zároveň riešil spôsob vypovedania Dohovoru o Europole. Bolo schválené, že v prípade, ak bude Dohovor o Europole nahradený rozhodnutím Rady, nebude potrebné, aby Rada vypracovala protokol o zrušení Dohovoru o Europole a jeho dodatkových protokolov podľa článku 34 ods. 2 písm. d) Zmluvy o Európskej únii.
	Dňa 15. mája 2009 bolo v Úradnom vestníku Európskej únie uverejnené rozhodnutie Rady zo 6. apríla 2009 o zriadení Európskeho policajného úradu (Europol), Ú. v. ES L 121, 15. 5. 2009, s. 37, (ďalej len „rozhodnutie“), ktorým sa na základe jeho článku 62 nahrádza Dohovor o Europole a Protokol o výsadách a imunitách.
Uvedené rozhodnutie sa na základe svojho článku 64 ods. 2 bude uplatňovať od 1. januára 2010 alebo dňa, keď sa začne uplatňovať nariadenie, ktoré sa prijme na základe článku 16 Protokolu o výsadách a imunitách Európskych spoločenstiev, podľa toho, čo nastane neskôr.
Rozhodnutie rozširuje mandát Europolu v tom, že Europol bude môcť podporovať členské štáty v oblasti stanovených foriem závažnej trestnej činnosti aj v prípade, že nemá povahu organizovaného zločinu. Toto napomôže širšej spolupráci medzi členskými štátmi a širšej analytickej podpore zo strany Europolu. Medzi nové úlohy Europolu bude patriť podľa rozhodnutia aj poskytovanie operatívnych informácií a analitickej podpory členským štátom v súvislosti s významnými medzinárodnými udalosťami, napr. majstrovstvá sveta. Úlohy Europolu zahŕňajú aj poskytovanie podpory členským štátom pri zhromažďovaní a analyzovaní informácií z internetu za účelom pomoci pri odhaľovaní trestnej činnosti, napr. v oblasti detskej pornografie.
Europol bude môcť na základe ustanovení rozhodnutia zriadiť a viesť taktiež ďalšie systémy spracovávania osobných údajov. O podmienkach zriadenia, ako aj o obmedzení takýchto systémov rozhodne správna rada Europolu a následne Rada. Na účel posilnenia ochrany osobných údajov ustanovuje rozhodnutie novú funkciu nezávislého inšpektora ochrany údajov. 
Rozhodnutie obsahuje zvláštnu úpravu týkajúcu sa spolupráce s orgánmi, inštitúciami a agentúrami ES/EU. Medzinárodnoprávna subjektivita Europolu je zachovaná, Europol bude naďalej uzatvárať zmluvy o spolupráci s tretími štátmi a organizáciami. 
Prijatie rozhodnutia nebude mať dopad na platnosť zmlúv dojednaných Europolom na základe Dohovoru o Europole. 
Popri spolupráci so subjektami verejného práva bude môcť Europol získavať a spracovávať informácie od súkromných fyzických osôb a právnických osôb, avšak len za pevne stanovených podmienok. Údaje môžu byť získavané len prostredníctvom národných ústrední, ak ide o subjekty zriadené podľa právneho poriadku členského štátu EU, alebo prostredníctvom kontaktného bodu, ak ide o subjekt zriadený podľa právneho poriadku tretieho štátu, s ktorým Europol uzatvoril zmluvu o spolupráci. Ak subjekt nespadá do uvedených kategórií, môže od neho Europol získať informácie, iba ak je tento subjekt uvedený v zozname schválenou správnou radou Europolu a uzatvoril s ním memorandum o porozumení.
V súvislosti s uvedeným predkladá rezort vnútra návrh na vypovedanie Dohovoru o Europole a jeho dodatkových protokolov.
Vykonanie obvyklých formálnych úkonov súvisiacich s vypovedaním Dohovoru o Europole a jeho dodatkových protokolov zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s vnútroštátnymi právnymi predpismi.
Predkladaný materiál zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  
Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.
Predkladaný materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.